የበረሃ አንበጣ መንጋን የመከላከል ሥራ ተጠናክሮ መቀጠሉን የግብርና ሚኒስቴር አስታወቀ፡፡
በአሁኑ ወቅት የበረሃ አንበጣ መንጋዉ በኢትዮጵያ በአፋር ክልል በ26 ወረዳዎችና በምሥራቅ አማራ አጎራባች ወረዳዎች እና በሱማሌ ክልል በሲቲ ዞን በሚገኙ በአይሻ፣ አወበሬ እና ሽንሌ ወረዳዎች በሀገር ውስጥ የተጣሉ የበረሃ አንበጣ እንቁላል በመፈልፈሉና ከሶማሊ ላንድ በመግባት ዳግም ተከስቷል።የበረሃ አንበጣ መንጋው በግጦሽና ሰብል ላይ ጉዳት እንዳያደርስ በሁለት የቅኝት ሄሎኮፕተሮችና በአራት የኬሚካል መርጫ አዉሮፕላኖች እንዲሁም መኪና ላይ በሚገጠሙና በሰዉ ጉልበት በሚሠሩ የመርጫ መሣርያዎች የታገዘ የመከላከልና የመቆጣጠር ሥራ በአየርና በምድር ተጠናክሮ መቀጠሉን የግብርና ሚኒስቴር አስታውቋል፡፡ሚኒስቴሩ እንዳለው የበረሃ አንበጣ መንጋ ወረርሽኙ እስካሁን በሰብል ላይ ጉዳት ባያደርስም በግጦሽ ሳርና በቁጥቋጦ ላይ ጉዳት እያስከተለ ይገኛል፡፡ በዚሁ መሠረት በአፋር እና ሶማሌ ክልሎች የተከሰተዉ የበረሃ አንበጣ ባለበት ለመቆጣጠርና ወደ አማራ፣ ኦሮሚያ እና ትግራይ ክልሎች በመዛመት ሰብል ላይ ጉዳት እንዳያደርስ የግብርና ሚኒስቴር ከክልሎች ጋር ጠንካራ አደረጃጀት በመፍጠር እና አስፈላጊዉን የኬሚካል፣ የተሽከርካሪዎች፣ የአሰሳ ሄሊኮፕተሮችና የመርጫ አውሮፕላኖች እንዲሁም በቂ ባለሙያዎችን በመመደብ ከዓለም አቀፍ አጋር አካላት ጋር ቅንጅት በመፍጠር የመቆጣጠር ሥራ እየሠራ ይገኛል፡፡